
    Ravna i blistava zraka ekvatora presijeca nebo

Mjeri ljudske duše, određuje im nasljednike…

(pavana za nestale psihonaute)

  
    PTIČJA VRSTA

  
    PUNI KRUG OKO ZEMLJE

     

    Pravi je misterij kako smo Sjena i ja odlebdjele u svemir.

Dogodilo se to posve neprimjetno, u nekoj vrsti sna

koji se raspada na fraktale, i može se lako usporediti

s mjesečarenjem kroz beskrajne hodnike. U toj snomorici

prizori se ponavljaju, nepogrešivo umnažaju i skraćuju.

Krhotine se rasipaju i preslaguju u petlji vremena koja nas

iznova vraća u nultu točku sjećanja. Otkad se grafitni pokrov

naših snova vinuo u zrak, gibamo se sve brže kroz razbijene

krugove života. Zvona katedrale, mostovi, autoceste i

radioreklame rasipaju se kroz guste šumove kozmičkih

vodopada. Rotiraju mrtvi gradovi zarasli u trave, pokreću

se nevidljivi krateri i naplavine zvijezda.

  
    DUGA EKSPOZICIJA

     

    U novom i razgranatom prostoru svijet je vrsta gustog

enformela. Zapamćene slike protežu se od sjevera na

jug, od istoka prema zapadu. Podsjećaju na rasutu zonu

nebeskoga zodijaka. Kako dati ime tajanstvenoj pojavi

bezdana? Nebo je tekuća tvar, granična forma bez gustoće

i volumena. Iskre otvorenog elektriciteta kreću se prema

tami što pulsira u mutnoj plazmi. U prividnom paradoksu

pitamo se gdje će pasti čvrsti šiljci meteorske prašine

što se gomila u težnji za cjelinom svih ulomaka. Iskusni

astrolog u tome može prepoznati silinu vatrenoga konja,

kobni nagon što se širi u ritmu disanja.

  
    PSIHODELIČNA SLIKA

     

    Vjerovale smo da je taj plamen veoma uzbudljiv, a planet

tako mlad s druge strane crvotočine. Tada smo vidjele da

nedostaju milijuni godina u blistavom korijenju zvijezda.

Odvojene od vanjskoga svijeta kružimo u mjehurićima

plazme. U valovitim snovima lebdimo nad gejzirima i

dubokim kraterima, raspršene među naše nepojmljive

pretke. Pokušale smo preostale dijelove zemlje prenijeti

u staklenike, uzorke iz rastaljena tla složiti prema bojama

života. Razvrstati ih poput nejasnih slika, odvojiti od

svemirskog otpada, ioniziranog smeća. Kada su svi geni

pobrojeni, sakupljeni su kao suhoparne gusjenice. Na rahloj

podlozi izrasla je naša kozmologija, blistava metafora

prvoga života.

  
    NOVA STVARNOST

     

    Kad je Zemlja zaiskrila poput lubanje optočene draguljima,

niz mrežu kozmičkog pauka prizori su uronili u žarku

pustoš. Kroz maglene oblake svijetle razlomljeni lukovi i

raskošne arabeske, nejasne simetrije koje su možda u vezi

sa zvijezdama. U nezemaljskom sjaju duhovi trepere nad

modrom lavandom, u srcima kitova razbijene su molekule i

formule tajanstva. Tamo gdje se lomno tlo glasa topotom

antilopa, iz dana u dan otkrivamo nove dimenzije. Utvare,

primati i stvorenja neba sve snažnije udaraju o granitne

zidove. Kroz maglicu Feniks skončat će naš vrutak prašine,

rasuti se u brzom pokretu i nepodnošljivoj čežnji.

  
    BUNARI DUŠE

     

    U tami svemira, s osjećajem da u sebi nosiš još jednu

dušu, možeš proći kroz oceane žive tvari. Bešumno i

lako kao što magnetske zrake prolaze kroz zidove. U

tome ima čudesne ljepote i dodatnoga bljeska. Zrakasti

beskraj pluta kroz arterije tek rođenih zvijezda. Na obodu

hladne mrlje gomilaju se snovi magova geografije.

U zrnatom sjaju mjesečine nasukavaju se crni kitovi,

a na trasama za protok putnika rasipa se svijet protjeran

iz vremenskoga stroja.

  
    OPISI ZBIVANJA NA NEBU

  
    GUTAČI ZEMLJE

     

    Kada je Sunce u zenitu, veliki Saturnov mjesec Titan

prekriva se oblacima, samo vrhovi magle isijavaju aure

ledenih prstenova. U čudnom sjaju ne jenjava beskonačna

jeka što izrasta iz malenih ljuski mraka. Taj astronomski

titraj usporava bezbrojne iskre posve mladih planeta,

razdvaja pepeljasta i neplodna mora. Tamo gdje dugo lebde

granice svoda, odbačeni smo među alge i meduze što izviru

iz šumova prekomjernih izvora. Velika crvena pjega

Jupitera vrtloži se s obiju strana svemirskog ekvatora.

U vrućim oblacima nevidljivih sfera vibriraju olujni diskovi

i sjene, a prodorni signali i magnetska polja odjekuju u

pršljenima sionskih stijena.

  
    HIPNOS U SPREMNIKU

     

    Hipnos, bog noćnih mórā, doziva nas kroz polja plazme

koja počinju svijetliti. Zaboravljene su sjetne boje sutona

i sjajne aure, krivulje sjena i jantarni dragulji što ih more

u zimskim olujama izbacuje na pijesak. Na čudnim

mjestima mogu se pronaći krhki, neprolazni komadići neba,

i ta nerealnost beskraja odražava se u neizrecivim slikama.

Čini se kako u isto vrijeme možemo dodirnuti sve točke

svemira, obuhvatiti cijeli nevidljivi svijet što se nazire na

obzoru i rasipa u beskonačnom broju utvara. Mjesečevi

krateri i visoravni pokriveni su rastopljenim staklom,

plavičaste nijanse na tamnim rubovima bazaltnih stijena

refleksije su raspršenih oblaka kometa.

  
    PRAZNO ZRCALO

     

    Oduvijek Zemlja isijava plavu svjetlost, i njene zakašnjele

tajne nadmašuju sve optičke sprave, prizme i okrugle leće.

Kada kroz zrcala uzdignutih teleskopa odjekuju nezemaljski

psalmi, čini se da s valovite i hladne kože planeta klizi

posljednja obasjana kap. U srebrnom pijesku spajaju se

vulkani i carstva minerala, pokreću tajne zone i rastaču

beskonačna zviježđa. Možda čudna kruženja otkriju prikrite

tornjeve prepune fosila, spiralne pećine izumrlih gmazova,

tragove pogašenih boja života. Kroz maglene sfere kotrlja

se bezbroj krhotina, gomilaju se pješčani nizovi, i krugovi

zamrlog korijenja polako nestaju u beskraju.

  
    KROTITELJ SFERA

     

    U zviježđu Kasiopeja magla je zablistala novim sjajem,

neizmjerni bljesak Sunca obnovio je svu raskoš svjetlosnih

godina. Pod nebeskim zidinama tope se guste vezuvske

predaje i goruće pećine, vidimo sačuvane sjene pomiješane

s blatom i odrazom bijelih oblaka. Bez zemaljske ravni nebo

je bestjelesno, prazno uporište. Može biti luminiscentno

Kleinovo plavetnilo, zrcalo dubokih vidika što raznosi

munje i mulj prvog mašinskoga doba. Taj uskovitlani oblak

uzdiže se iz nagiba tamne osi, plovi kao mračno predivo

kroz nebeske sfere.

  
    PIJESAK UNIVERZUMA

     

    Nakon pada iz drevnoga raja zviježđa Orion, činilo se da je

svemir samo rezonantna kutija, tjeskobni ocean kojeg

usporavaju elektrode. Iz krhotina svjetla ponekad isijavaju

skriveni elementi. U visini nebeskog ekvatora razlažu se

bezbrojni kristali, sjaje dojmljivi dragulji sakupljeni iz suza

prognanih anđela. Kao da smo satkani od fantomskih tvari,

duboko u nebu iščezavamo poput utvara beskraja. Kad

vjetar pokrene oblake prašine, prema rubu kozmosa povlače

se biološki arhivi, gustoća kostiju, krhki sedef školjki,

zrnati karboni iz svijeta duhova, i rasuti komadići zvijezda.

  
    VRTLOŽNA CESTA

     

    Kad zrcala odražavaju gustu i plavu svjetlost fotona, sve

nepouzdane slike lebde poput raspršenih zvijezda nad

tamnim poljima. U sutonu samo razmrvljena glina čuva

neskladne ostatke zaboravljenog krajolika. Otkada su snovi

zaposjeli sve važne zemaljske nizove, kristalne mreže

ponavljaju titranje nebeskih valova. U zrcalnim vrtlozima

svečane se tajne razlažu u krugovima aurora i brzim

bljeskovima plazme što leti kroz mrak. Vječno kovitlanje

ispunja biserno sunce i smrznute pločice tame koje su bliske

zemlji, biljkama i ličinkama noćnih leptira.

  
    DVOSTRUKA MJESTA

     

    Stvarnost se raspukla u zelene boje metana, u dvostruke

duge i goleme crvotočine. Rastaljene stijene prodiru kroz

zrak, isparavaju iz magle udaljenih planeta. Svjedoci smo

rađanja zvijezda izgubljenih u vremenu. Spirale tamnih

galaksija, i portali vremena, isijavaju moćnu energiju rubina.

Zamrznute sjene opala odašilju prizore ispunjene ohlađenim

suncem i zaleđenim diskovima zvjezdanih oblaka. Polderi

sjevernih mora okreću se u mraku, svjetlucaju u brzim

elipsama. Polarne aurore utvarno bliješte na ugljenu što ga

izbacuje beskonačni ocean. Tako zaleđene slike, ekspozicije

duge tek nekoliko sekundi, jezive su staze apsurda. U brzom

letu možda smo kristali ili ptice, prolazimo kroz svodove

planeta. Možemo ispuniti prazninu mora, uzdići se iznad

kometa i meteora, odlebdjeti sve do pustoši gdje zvijezde

sjaje žarkonarančastim svjetlom.

  
    SLIKA KOJA NEDOSTAJE

  
    PLANET UNUTARNJEG SJAJA

     

    Možda se u tami još razdvajaju kontinenti i okreću

projekcije nebeskih tijela. Najbliži planet višebojna je

molekula, udarna igla što isijava nijeme slike. U zrakama,

što putuju brže od svjetlosti, rotira sunce pustinje, vječni

kalendari, kristalne lubanje i sateliti iz Nazce, kozmički

atlasi i čuvari solarne eklipse. Iza svjetlucavih oblaka

bezglasno naviru čahure boje zlata, reznice svjetla opasno

izložene Suncu koje ih posve isušuje.

  
    GEOMETRIJA MRAKA

     

    Između sjajnih, bakrenih zrcala rasipaju se tuneli crvotočina,

kosti najstarijih fosila ljeskaju se u neprirodnim bojama.

Potamnjele relikvije isijavaju žive slike. Kad zlatna prašina

dolazi iz nepoznatih dimenzija, zajedno sa zvijezdama i

nevidljivim česticama obuhvaća cijelu galaksiju. U ravnini

nebeskog ekvatora pucketaju ohlađena lava i crni vulkanski

pijesak. U preostalim hijeroglifima zgušnjavaju se eoni

sunčanoga praha.

  
    SAŽIMANJE VREMENA

     

    Kad se nebo spušta u hladno plavetnilo, obnavljaju se

legendarni ciklusi Atlantide, rotiraju vremenski oceani,

uzdižu se akustički valovi i zgusnuti kometi izbačeni prema

Suncu. Po starim proročanstvima kroz maglice Oriona

dolazi Strijelac iz neolitika, naviru eoni hvatajući odjeke

izvan rubova duše. U kratkim putanjama trepere alge

zarobljene u ledu, zrnate sjemenke raspršene po tlu što

nestaje. Duge fosforne iskre otimaju se iz tamnih točaka

neba, slani talozi i sitna morska stvorenja upisuju rubinske

granice kaosa.

  
    SUNCE SVIJETLI NOĆU

     

    Začet je veliki san na rubovima ponora. Kroz svjetlucavu

maglu sunčeva praha misteriozna sila gura nemjerljivu tamu

iz dubine svemira. U bezobličnom zraku struji topla magla

anorganskih bića, zbližavaju se nedokučivi grebeni i mračni

bljeskovi ugasle Afrike. U tunelima Van Allenovih pojasa

ljeskaju se točke mrtvog sjaja, posljednji kosci Oriona i

šupljikavi kometi dozrijevaju u neredu solarnoga vjetra.

  
    MJESTA ZA ČEKANJE

     

    Tamni se Mjesec rasipa u kristale pijeska i raspršene odsjaje

minerala. Čudesna buka dolazi iz kozmičkih zidova, a guste

meteorske mreže i žarke maglice Tarantule zrače novom

energijom. Otkad su mala sunca i oblaci boje cinobera

okružili naš tamni tok, svjetlo isijava u svim pravcima.

Mogli bismo ponovno vidjeti hrastove šume, željezničke

pragove premazane katranom, bijele glorijete, crvene lepeze

munja i duge sjene što krivudaju odronima.

  
    OPČINJENOST NEBOM

     

    Tisućama se godina otapaju oblaci Južne krune, diskovi

zvijezda i prašine vraćaju ih u blizinu Sunca. U žućkastoj

magli šire se veličanstveni kozmički lukovi i uzburkane

petlje novorođenih zvijezda. Kada su sagorijevali elektroni

u Van Allenovim zonama radijacije, orbita Zemlje svijetlila

je kao Sunce. U zrcalima teleskopa mogli smo gledati

isijavanja nepokorenih planeta, motriti kako se mijenjao

Mars, vidjeti prvobitne tragove i mikroskopski život na

Zemlji. Nad magnetskim poljima zadržalo se meko

podrhtavanje svemira, hologramski valovi u sjenama

nerođenih bića.

  
    NULTA GRAVITACIJA

     

    Iza Orionova oblaka kometa, što lebdi nebom još od doba

zemaljske tame, beznadni trzaj struji površinom neba. U

tom kozmičkom algoritmu najsjajnije točke mladih zvijezda

raspadaju se u ledene kristale, a putanje planeta prekrio je

sjaj davnog svemira. Otkad su hologramske slike preplavile

Zemlju, njeni meridijani i paralele plutaju kao sjajne

kapljice žive, a bezračni oceani mogu osvijetliti najdublju

tminu galaksije.

  
    PUTNICI MEĐU ZVIJEZDAMA

  
    PJENA TAMNE TVARI

     

    Kad vrući Santana vihori rasprsnu kugle zaleđenih kristala,

zvijezde vuku svemirski pejzaž ususret crnim bezdanima.

Brzi kometi nadlijeću zatamnjeli obzor, i možda doista

lebdimo u hologramima nestalih planeta. Na te pojave može

se gledati fatalistički. Divlje čestice našeg kozmosa samo

vibriraju na rubovima električne tame. Kažu da tada bogovi

brišu prošlost, a sveti savezi zemlju odvajaju od tijela.

  
    ČESTICE NEZEMALJSKOG SVIJETA

     

    More dilitijskih kristala čudesno je promijenilo obzor.

Crteži prvih legendi o vremenu snivanja prikazuju duhove

iz nomadskih plemena. Žive u neprozirnim i maglenim

pustošima, a njihove pustinjske duše imaju opore aure

pješčanih ruža. O tom fenomenu ne postoje arheološki

tragovi, ipak je vidljivo da će vatrene kiše, i snažne

meteorske oluje, otkriti blistave okamine cvjetnica.

Neobične zvjezdane vrste stare milijunima godina.

  
    UTVARNI ZIDOVI

     

    Među nomadima sjevera kruže legende o pločama rastaljena

stakla, o živom tkanju zemaljskog prostora. Ipak vjerujemo

da će našu budućnost oblikovati utvarni zidovi, guste kiše

magnetskih čestica što potječe od ljudi koji su otplutali u

svemir.

  
    NA TAJNOM MJESTU

     

    Magični strojevi najavljuju čudesno stoljeće. U zrcalnim

sferama, i poljima bez gravitacije, mnoštvo je novih

genetskih šifri. Ritualni roboti i električne ptice dragi su

kućni ljubimci, dirljivim zvucima obnavljaju uspomene na

priče o anđelu čuvaru.

  
    PROLAZI U DRUGE SVJETOVE

     

    Kad plavo svjetlo preplavi žute rubove Saturnova neba,

Sunce se prekriva plaštem tame. Zastrašujuće su dimenzije

tjesnaca i vrleti potonulih kontinenata. Možda je riječ o

nekoj vrsti apsurda po kojem se vrijeme kreće unatrag, u

hologramsku maglu koja tvori naš svijet.

  
    VJEČNA SADAŠNJOST

     

    U doba suncostaja jeka zemlje razotkriva milenijske

zagonetke, laserske čestice zvjezdanoga praha što lebde

svemirom još od vremena kad su naši preci hodali tropskim

savanama. Iza pustoši kreolskih prašuma pješčana je magla,

čuje se kako skupine zmajeva oponašaju najstarije glasove.

Kao da njihov svijet isparava u punom spektru boja, lakši su

od zraka i žele poletjeti.

  
    OBRUČ NEREALNOSTI

     

    U tamnom srcu zrak je zrnat i gust. Nepoznate vrste ptica

pjevaju izumrle pjesme, prerijski sokoli dugo se vrtlože nad

plijenom. Samo raznobojne utvare lebde kroz crveni žar

pustinje. Kad zemaljsku ploču obasjava gusto svjetlo

kometa, nirvana zavija u mračnom vjetru pješčanih oluja.

  
    KONCENTRIČNI KRUGOVI

     

    Otkada kruže glasine o središnjoj tami, govori se o

Saturnovim prstenima i dobu kad je nebo bilo crno kao

perje gavrana. Žudnja za mrakom potaknuta je dugim

valovima polarne svjetlosti, zvjezdanim tunelima koji

neprekidno odjekuju. Ako postoji prikladan zvuk, i biljke

mogu opstati u potpunoj tmini. Oslikani ulomci glinenih

posuda, i plitki reljefi na tankim stjenkama pećina, opisuju

kako se oduvijek žrtvovalo za carstvo smrti.

  
    TERRAFORMERI

  
    SAVRŠENO ARHIVARSTVO

     

    Rasplamsale se vatre u kojima gore zapisi magova, plava

zemlja i siva glina otopljene u smolama jantara. Besmrtno

Sunce rastalilo je svodove planeta. U bešumnim putanjama

solarnoga vjetra stapaju se crne kušnje alkemičara i valoviti

znakovi glinenih pločica Gilgameša. Možda je u tome

savršeno arhivarstvo. Sveopća prožetost bez jasnih slika i

lapidarnih natpisa, požutjelih kostura i obasjanih krhotina.

U božanskim vrtlozima zgušnjavaju se male crne rupe,

neosvojive tajne i poruke o prostranstvu smrti.

  
    GLASNICI ŽIVOTA

     

    Kad eter obujmi raskoš tek rođenih planeta, vizije o starom

tlu svom silinom udaraju u kozmičke zidove. Zrcalna

dubina podsjeća na otopine srebra i doba kad je svjetlo iz

spiralne galaksije Andromeda krenulo na jalovu zemaljsku

ravan. Kroz zrake s Olimpa odmataju se intergalaktičke

karte, sjaje visoki obronci mjesečevih planina u Zaljevu

duge. Možemo dotaknuti titraje ledene prašine, čuti prve

međuzvjezdane poruke što kruže u gomilama kristala. Ta

slučajna kartografija podrhtava u svakom atomu tamnih

vrtloga, povezuje žive odjeke iz praskozorja solarnoga

svijeta.

  
    KRATERI GRAVITACIJE

     

    Otkad je narančasta magla Titana zaklonila Saturnove

prstene, u dubokim kraterima gravitacije otpočeli su ciklusi

raspadanja meteora što plutaju niz vjetar. Ta žestoka slika

urušava svijet u nešto prastaro i duboko. Iznad široke crte

obzora lebde suhe vlati razgrnutih humaka, pokreće se

mračni šapat spore krvi. Skriveni glasovi i gomile stijena

pucaju u hipu. Pratimo putovanje prvih ekspedicija do

Sibira, kratke sjene turobnih preprodavača lisičjeg krzna.

Neprozirni snovi povezuju lovce s teleskopskim ciljnikom,

jahače sa srebrnim mecima, trapere i pustolove. Žive i

bučne ode posvećene su žutim travama, gušterima i pticama

koje dolaze poslije svake pustoši.

  
    KAMEN IZ ROSETTE

     

    Nakon zimskog solsticija izronili su čudni grebeni, sivi

pješčanici prekriveni dijamantnom prašinom. Možda su to

uistinu tragovi što slave davna hodočašća, iz vremena kad

su perzijski magovi gledali u nebo Babilona. Vjerovali u

božansku tajnu, u tamni miris tamjana i smirne, slatke

smole smrti. Duboko pod pijeskom biblijsko je more i prve

mape sinajskih grebena. Tamo gdje laserske zrake čuvaju

blistave pokrove i mumije od zlata, gusti redovi hijeroglifa

odjekuju magijom. Ponekad se čuje kako s neba lepršaju

pahulje božanske mane, a u posmrtnim maskama mladih

faraona pucaju Sunčevi pečati.

  
    REFLEKSIJE TAMNE STRANE

     

    Pokraj starog groblja miriše pokošena trava, a treperenje

zemlje i gustoga zraka govori o ledenom cvijeću i snovima

umrlih. To su galaksije na kraju crnog asfalta. Nad trulim

daskama raspadaju se polja lavande, opustošena neba. Pod

kamenim zidom, u nejasnoj dubini, svijetli prah dudovih

svilaca koji se kupuju u Veneciji i krijumčare preko južnih

otoka. Opipljiva modrina proteže se kroz plosnato kamenje i

nevidljive kozmičke zidove. Još bliže, uzduž srebrnog

bosiljka i ljubičastog ružmarina, odiše sjajem davnog

svemira. U plitkoj zemlji raspadaju se katedrale od

ružičastog i bijelog mramora, žuta trava raste iz oštrica

mjesečine.

  
    FANTOMSKI BLIZANCI

     

    U svemu što prati isijavanje kozmosa rasipaju se usporedni

zvukovi. Skeneri i topografska mjerenja otkrivaju

neprimjetnu špilju naših snova. U pukotinama tame ljeska

se višebojna magla, zračni horizont. Na rubu obzorja

mesijanske slike. U smjeru kretanja Sunca, od istoka prema

zapadu, struje glasovi o anđeoskim gajevima i otrovnom

bršljanu. Pomućene su granice između ljudi, životinja,

biljaka, kamenja, bogova, paučine i kukaca. Kada se misli

da idu na jug, ili na sjever, astralni snovi nošeni su niz crne

čipke i duboke sjene. Možemo se probuditi usred leta ptice,

usnuti u varkama pustinje. Doseći tajnu spiralnih farandola,

skončati u zagonetnom olovu prvih Cantosa. Izmaknuto

nebo raspršilo se u česticama mraka.

  
    DRUGA PRIRODA

     

    Otkad su munje spalile babilonske pločice, u prah rasule

tajanstvene ureze klinastoga pisma, sveta bića plutaju

zajedno s kozmičkim vjetrom. Nejasni šumovi gomilaju se

u dalekim sferama. Između crnog kamenja titraju otežali

mjehurići zraka. Tamni meteori raznose magijsku prirodu

svemira. U vrućim nanosima pijeska i užarenog boksita

lebde odjeci strombolskih misterija. Spaljena zemlja i

tinjajući pepeo rastopili su slavna Ikarova krila. Lava je

zasula modra pročelja i moćne tornjeve od bazalta. U

koritima žutog sumpora otvaraju se duboki krateri vulkana,

gigantski svodovi od pepela i soli. Zelena vatra fosfora

razorila je zvijezde i zgusnute sjene tinjaju na rubovima

obzora.

  
    APOSTOLI ELEKTRICITETA

  
    U RAVNINI SVEMIRA

     

    U kasnim danima svemira kozmologija je izučavala tajne

meteora što se dugo sagorijevajući šire u maglicama

Mliječnoga puta. Zaboravljene su putanje davnih satelita.

Savršeni izračuni velikoga praska pomiču se prema bijelim

rubovima galaktičkog jata. Bez formula i proročanstava,

izgubljena u svemiru, udaljila se Zemlja. U laboratorijima

Nielsa Bohra pokreću se ekrani zacrnjene prašine, nestvarni

zidovi svijetle u plodnoj zavjetrini logosa. Nebo se raspalo

na slobodne kvarkove, i male udarne zrake. Neopipljiva

silina zraka pomiče strune mraka i sjajne kupole od zvijezda.

  
    CRVENI POMAK

     

    Otkad su ostaci ranijih svemira prekrili Sunce, guste

simetrije iza zvijezda usporavaju horizont. Otvaraju se

magnetske točke mladih galaksija, luminozne boje

eksplodiraju u tami. U zonama nevidljivog, što je preteklo

život i gravitaciju, sažimaju se granice snova i prirodne

geometrije. Između napuklih grebena zrcale se prastare

utvare, u grimiznoj pustoši ruže jerihonske mirišu na

vječnost.

  
    DVOJNE ZVIJEZDE

     

    Na mjestima gdje su bili vulkani i pepelni oblaci, svemir je

skliznuo u duboku jamu. U toj divnoj preobrazbi želimo biti

poput žarkih kukaca što prekrivaju sjene. U vrućem dahu

obuzdati rojeve asteroida i spiralne galaksije koje bujaju

neviđenim sjajem. Kad dvojne zvijezde blago zaljuljaju

površinu zraka, u fosfornoj prašini postat ćemo grmovi

ružmarina. U malim prazninama, gdje su zore narančaste i

spore, strujimo beskrajno dugo kroz sva sjećanja svijeta.

Kad izmiče vanjština stvari, lako je uhvatiti solarni vjetar i

zauzdati projekcije astrala.

  
    NI ISTOČNO NI ZAPADNO

     

    Na svim stranama svijeta šire se valovite praznine, vlažna

skrovišta u monotonim ponorima stijena. Bolna su

pomračenja u sjenama kozmičkih zidova, u bljeskovima

planetarnih maglica i spiralama galaksija. U velikom

prožimanju, koje nema granica, gomilaju se krhotine kupola

i šarenih mozaika, sive nijanse mrava i kukaca. U noćnom

cvijeću trepere žilice purpura, u mramoru se cakli kobalt

koji će zgnječiti korone zvijezda.

  
    RAVNOTEŽA VREMENA

     

    Kad iz tame nadolaze nejasni šumovi, pratimo beskonačne

ubrzivače svemira, bljesak galaktičkoga vala, suludu vrtnju

materije. U grumenima zemlje koju raznosi vjetar, ljušte se

stoljeća. Izgaraju vruće čestice mraka, svjetlo vibrira u padu

preko nedostupnih obzora. Takva neba prepuštena su letu

bez početka i kraja. Kroz pukotine i duge odsjaje propuštaju

beskrajnu ravnotežu vremena. Na tihim rubovima obzora

ponekad vidimo srebrnu travu protkanu mjesečinom,

pepelne maslačke što svjetlucaju poput svježeg noćnog

zraka u jeseni. Neke od zvijezda trepere u magli, odišu

svjetlošću mladog kozmičkoga jata.

  
    GRANIČNO PODRUČJE

     

    Kad podrhtava Zemlja, planet neugasla sjaja, zvijer i anđeo

razapinju nebeski ekvator. U hipnotičkom zvuku, koji

podsjeća na šumove izumrlih životinja i pjev bijelih kitova,

pokreću se zvijezde, odjekuju kozmičke strune natopljene

bojama divljeg tla. U čudnoj tami praskaju aurore, rasipaju

se poput čestica praha na trijemu od crvenog mramora.

Možemo ih nazivati dojmljivim glasnicima i neobičnim

kuririma, božanskim apostolima koji će zaljuljati

beskonačnost.

  
    NEOBJAŠNJIVE STVARI

     

    Gusta zelena kiša stvorila je novi krvotok, sasvim maleno

srce s pjegama, bijelim mrljama i poremećenim genima.

U nestvarnoj plaveti rastu sablasni vrtovi, poput snažnog

korijenja crvena zemaljska ravan podrhtava u tamnoj prašini

što spaljuje obzor. Na zrcalnim stranama svoda kuglaste

munje isijavaju iz beskraja koji zamračuje nebo.

  
    U BESKRAJNOM TOKU

  
    VARANJE LAĐARA

     

    Kad aurore putuju preko stepa i oceana, sablasni vrtovi

lebde oko Zemlje, razlažu se poput kinetičkih slika. Dok

udišemo slanu tamu diluvijalnoga doba, sanjamo maglu i

tamnozelene šume, plavetnilo što dugo treperi u fosilima.

Na zapadu, posve su sužene granice svježeg humusa,

mračne žarnjače mirišu na vlati ljubičastog cvijeća. Između

napuklih stijena sumaglica podrhtava u noćnom zraku, i

posve mladi macaklini trepere u nestvarnoj plaveti. Na

vulkanskom pijesku izmjenjuju se karbonske paprati i opore

trstike. Paučinaste zrake i odsjaji boja lete zrakom.

  
    EFEKTI LEPTIRA

     

    Odsjaji mjesečine mogu nas lako uzdignuti kroz koronu

Mjeseca, u kojoj čujemo jeku čiste svjetlosti. Nakon

Bachovih apstraktnih harmonija neskladne zrake dolaze iz

kruga gravitacije. Čudna simetrija raspada se u fraktale,

privlači slabu i treperavu silu ukroćene prirode. Zemaljski

raj nepouzdan je poput nebeskih boja i fluida plazme. Kad

bezbrojni astrali udaraju u kozmičke zidove, zrcale se u

uskom krugu galaktike. Kroz zvjezdane tunele lebde

besmrtne tajne, žuti leptiri i duše iz drugih svjetova.

  
    REZONANTNA KUTIJA

     

    U tvrdim krugovima megalitnih stijena potonulo je nebo,

rasulo se u travu i šaš. Na kotaču Božje čestice možda

svijetle posljednje zrake elektriciteta. I talog srca težak je

poput modrih dragulja, dubokih vrtloga u prašini koja

zamračuje svod. U kovitlacima podrhtava teški kamen

gravitacije, duhovi opijeni helijem posve polude od

reinkarnacija. Taj strašni zvuk ubrzava u hajkama na divlje

životinje i kitove koji skončavaju u plićacima. Na svim

stranama svijeta zlokobni su akordi nepotrošivih galaksija,

božanske epifanije progaraju svemir još od Galilejeva doba.

  
    TOBOGAN SMRTI

     

    Otkad su astronauti hodali po Mjesecu, kao da s

pouzdanjem zakoračuju u vječnost, predaje govore o dobu

velikog izumiranja. U zrcalima teleskopa vide se odsjaji

nestvarnih boja, lebdeće katedrale od stakla, i nezemaljski

sjaj tisuća godina iskustva. Možda je to obećana zemlja,

božanski aspekt iščezlih bića. Nemoguće je sagledati

vihorna mjesta što su ih ljudi davno napustili. To jezivo

udaljavanje uspostavlja se u malim iskrama i nejasnim

krhotinama. Odlomci bezbrojnih kristala rasprsnu se u

podivljalom zraku. Pomiču se kontinenti, uzdižu milje

bijelih pustinja. Kad rasuti fotoni lebde u beskraju, samo

davna prašina isparava u plavičastu tamu.

  
    U BESKRAJNOM TOKU

     

    Iz dubine Zemlje uzdižu se vatreni stupovi, svjetlosni piloni

izgaraju na strmim stranama neba. Tamo gdje su nekoć

nastajale zvijezde svjetlucaju žive laserske zrake i svjetleći

oblaci mijenjaju nam svojstva. U tihim poljima sanjamo

bljesak svemira, zone neobjašnjivih vizija. U čudesnim

prividima nestaju biljke, ribe, ptice, i sve poznate životinje.

Tako maleni dio stvarnosti u dubokom svemiru ima snažan

eho. Blistava beskonačnost podiže kristale i prizme, širi se u

spektrima duhova i raznobojnih maglica.

  
    PARABOLIČNI LETOVI

     

    Otkad su naša tijela zaposjeli snovi, astralni svijet posve se

promijenio. U koronama zvjezda zrcale se nepoznate vrste

svjetlosti, plutaju solarne magle, trepere nestabilni oblici,

isijavaju zrake valovitog sjaja. Iz čestica supernove nestali

su predivni zvukovi botaničkog svijeta, bliske projekcije

aura i magnetskih polja. Otkucaji srca tako su duboki da se

više ne vraćaju u vrijeme.

  
    GALAKTIČKO SUNCE

     

    U čudnom algoritmu ubrzavaju zviježđa i sile kozmosa,

aureole mraka počinju sjati poput Sunca. U neprestanom

šumu svjetla mijenjamo se brže od Zemlje i oceana što

plutaju u dugim astronomskim titrajima. Pod kopitima

divljih krda pucaju lijepe sjemenke nevidljiva svijeta, u

jarkim i oštrim nijansama brzi kometi mogu približiti

pradavne slike. U ravnini horizonta zvijeri se prikradaju

kroz visoku travu, mladi jeleni pasu na zelenim čistinama.

Kad solarni vjetar obrće rotaciju Zemlje, obuhvaća nas

kozmičko strujanje, bezgranični horizont.

  
    VJEČNI KALENDARI

     

    Dok se obnavlja nevjerojatni sjaj kozmosa, besmrtnost u

nama pokreće nevidljiva čudovišta, prekomjerne vrulje i

gejzire, ludilo i smrt. Otkada sferna zrcala lebde nad

Zemljom istodobno odražavaju istočne i zapadne putove.

U rojevima misli ravnamo se po vertikali njihala, plutamo u

mrežama krhotina i pomutnji mehaničkih dimenzija. Kako

usporava život na planetima, stapaju se u nama oceani žive

tvari. Dijelimo se u rubinska svjetla što brzo lete kroz nebo.

  
    BIJELA SVJETLOST U DAHU

  
    IZVAN POZNATE STVARNOSTI

     

    Zbog nagiba zemaljske osi iz kozmosa isijavaju snopovi

mrtvih neurona. Zvjezdana jata duboko u nama hvataju

vibracije. Taj zvuk uzdiže se iz daha, hipnotičko iskustvo

prepuno je slikovitih detalja. U pješčanim morima Mjeseca

potapaju se megaliti Biminija, u pepelnoj svjetlu isijavaju

arabeske iz Nazce. Kroz prašinu kratera urušavaju se

velebne piramide iz Doline kraljeva, i svodovi grobnica

zatrpani glibom. Prozirno crnilo ima težište u zemlji,

obuhvaća ploče bez odsjaja, plave kristale i magnetske

struje, nezemaljski drhtaj što prolazi svodom.

  
    BOŽANSKA KONSTANTA

     

    Na nebu mnoštvo je svjetlećih tragova, dugih iskrenja što se

rasipaju kroz magnetske struje koje nikad nećemo dosegnuti.

Koncentrični krugovi sjaja i plavi rubovi pucketaju nad

gorućim lokvama. Otkada je svjetlo eksplodiralo u zviježđu

Perzeja, pokreću se grabežljive sablasti, neobuzdani kaos.

Na Zemlji, koja se doimala vječnom, izobličeno je tkanje

prostora. Prekomjerni teret isparava iz mraka keramičkih

posuda, odjekuje kroz krivulje i sjene babilonskih krhotina.

  
    SVIJET JE VIDLJIV I NEVIDLJIV

     

    Kad crveni divovi isijavaju narančastu svjetlost, pridajemo

im magična svojstva. Blistava jata kometa i zelene ljušture

školjki uzdižu se kroz spiralne stijene Kapadokije. Između

smeđih kostiju dinosaura trepere žarki fosili, tinjaju polja

ugaslih kvazara. Kroz mjehuriće etera stobojna čudovišta

pokreću diskove katrana i smole. U davnim lovištima

vatrena su krda uronjena u oblake, njihove intenzivne

aure mogu se usporediti s beskrajem.

  
    IZ NEPOZNATIH DIMENZIJA

     

    Pod svodovima galaksija struje nedostižne vibracije iz

unutrašnjosti svemira. Taj kinetički svijet samo je koloidna

mreža, raspršeni sunčev odsjaj u poljima bez oštrine. Kada

gusto svjetlo pomiče milijune godina, među komadićima

metala i krhotinama stijena pokrenu se neponovljivi svjetovi.

U crvenkastom sjaju zrcale se biserni grebeni, jarke boje

pijeska i azurni opal. U napuštenim klancima čujemo davne

odjeke, valovite šumove iz mraka dubokih orbita.

  
    BIJELE ZONE

     

    Iza razdoblja tame, kakva još postoji u davno potonulim

kontinentima, nestali su čitavi svjetovi. Poput gorućeg grma

i tlo se razdvojilo u glinene pločice. Besmrtni sjaj spaljuje

blato zatočeno na dnu mraka. To bezgranično kretanje

vijuga prema zvijezdama, odjekuje kroz zimski solsticij i

proljetni ekvinocij, raskriva se horizontalno i vertikalno.

Prigušeni eho raste u pjevu nestabilnih valova, u šumu

neutrina, i u bijelim zonama što se prostiru tako daleko da

nebo blista kao prazno zrcalo.

  
    BESKRAJNI NIZOVI

     

    Kada se pomiču hologramska zrcala, vibracije kaosa šire se

kroz velika prostranstva, obnavljaju različite privide. U dnu

nebeskih boja zrcale se duhovi prvih psihonauta, pokreću

zaleđene tajne kozmičkih ekspedicija. U slavnim zonama

okcidenta, gdje su kometi sastavljeni od tankog granita i

kristalnih vlati, sustigli smo veliki dio stvarnosti. U svojim

aurama prenosimo neizmjerna obasjanja što se uzdižu iz

svemirske tame. Neugasle slike vraćaju nas u beskrajne

nizove.

  
    GLAD ZA SNOVIMA

     

    Zbog veze s astronomijom snovi su nešto posve realno,

njihova fatalna melankolija potaknuta je prahom ruševina,

naborima gustog zraka, neobuzdanim utvarama što dolaze iz

nestvarne daljine. Kada se pokrenu neobični šumovi sfera,

izvori najsitnijih kometa u Oortovu oblaku trepere kroz

zatamnjene diskove magle i prašine. Rojevi vatrenih kugli

ljeskaju se oslobođeni gravitacije, a tama isijava čudnu

jasnoću nalik svjetlosti. Tada se čini da su naše duše bijeli

magnetski krugovi, nejasne strune što svjetlucaju u

tjeskobnim klopkama mraka.

  
    PREKO GRANICE SMRTI

     

    Tamo gdje čestice crnila stvaraju totalnu nebesku sferu,

magnetski polovi mijenjaju smjer. Na rubovima ponora,

kozmos tinja zajedno s planetima i lijepim refleksijama

maglica. U zvjezdanim tunelima obnavljaju se fluidne tajne

kvantova, besmrtne putanje spajaju se u prašini nerealnih

boja. Zajedno s nama mnoga nezemaljska i astralna bića

obnavljaju valoviti sjaj što juri ususret vatrenim aurama.

Ta silna i beznadna gravitacija zakriva brze orbite, mlade

kristale što prkosno svijetle dok poniremo kroz svemir.

  
    BEZVREMENI ELEMENT

  
    VELIKI TRANSFORMATORI

     

    Privučeni gustoćom zemlje tonemo u prazninu, zajedno s

blijedim slikama i nejasnim šumovima prirode. Kao da

nikada nisu postojali neobični vidici i zapamćene starine,

neukrotivi odjeci gravitacije. Iza bijele trake Mliječnog puta

nebo se posve promijenilo, žarki ostaci vrtloga podsjećaju

na sipki pijesak pustinje. Utonuli smo u slikovite kratere,

među kozmička zrcala što dolaze iz nepoznatih zviježđa.

Kroz srebrnu emulziju izgaraju vatrene kugle, meteore

raznosi vjetar. Sunčeve strune naplavljuju svijet u toplu

tminu, veliku nizinu gdje vječno oplakujemo svoje

zatočeništvo.

  
    NEOBIČNOST U SVEMIRU

     

    Kad aure pucaju u nutrini zvijezda, eoni kozmičke prašine

sjaje u ledenim dugama Saturnova neba. Predivno se

obasjanje zgušnjava u zvjezdanim jatima koja još nemaju

imena. Na skrovitim mjestima pratimo zrnatu strukturu

Sunca, milijarde kometa isijavaju u orbitama plave svjetlosti.

Dok tajanstvene zrake naviru iz dubine Zemlje, snopovi

neprozirnih kristala isparavaju kroz svjetlosne rešetke.

  
    PLUTAJUĆE VRIJEME

     

    U tami koju su naplavili meteori Sunce je crno, okruženo

sporim planetima. Zrnata svjetla kozmičkih maglica rasipaju

se kroz prstenaste slike. Pridošli asteroid nosi blato, šljunak

i dijamante iz prošlosti svijeta. U okaminama morskih

kornjača, i u dijelovima golemog kostura tiranosaura, čini se

da svjetlucaju galaksije. Kroz minerale pradavnih stijena

neutrini se vraćaju na tlo, zgušnjavaju se u zlato, srebro i

teške metale. U zvjezdanim sustavima koji su već na kraju

evolucije, pluta hologramski disk odaslan sa Zemlje.

  
    ELIKSIR BRZINE

     

    U novom danu nebo se promijenilo. Nepoznata zvijezda

Dupini 2013 zgušnjava se u kvantnom bljesku, može nas

pronijeti kroz uska vrata svemira. U zviježđu Lire naš kut je

savršena praznina. Svjetleća mreža što dodiruje gusti oblak

kometa, hipnotički veo svjetla zamrznut u vremenu. Kroz

duge kadrove čini se da univerzum lebdi kao svemirski brod

u Magellanovoj maglici. Možemo pratiti obasjanja što se

razlijevaju kroz sva bića, minerale i zamračena zrnca

pijeska. U brzim strunama treperi kipuće blago lovaca na

vihore, gorući oblaci podrhtavaju u zraku. Kad hologramski

planeti rotiraju zajedno sa Zemljom, snovi psihonauta

nalikuju na lijepu auru dijamantnih planeta.

  
    BEZVREMENI ELEMENT

     

    Ledena prašina u svemir odbacuje prstenaste slike, sipko

svjetlo kometa i nestalnih galaksija. Možda je to konačna

slika, božanska epifanija; biti izbačen iz tijela kao Sjena.

S ruba nevidljiva kozmosa mrak naplavljuje veličanstvene

snove, kaotične šumove koji milijardama godina povezuju

hladno plavetnilo.

  
    POGOVOR

     

    Više nego li se, u novom tisućljeću, pjesnikinja Gordana Benić „odzemljila“ ili u svemir odletjela, ona se „odmeđila“, odnosno odrekla ograničenja što joj imaginaciji smiju zadavati kriterij zbilje, logika izvođenja ili norma pisanja. Drugačije rečeno, vođena je ponajprije ekstatičnošću viđenja, ekspanzijom poticaja, elastičnošću oblikovanja, ezoteričnošću mišljnja, euforičnošću osjećaja – sve u svemu, energijom stvaranja autonomnog prostora fantastičnog, oniričkog predznaka, a kozmičkih protega i ukrižanih koordinatnih sustava.

    Spomenuo sam novo tisućljeće jer, po mojem mišljenju, zbirkom Balada o neizrecivom (pisanom 2001– 2002, objavljenom 2003) njezino pjesništvo zadobiva novi i originalni zamah; oslobađa se gravitacije i topološke određenosti, odmiče se od inače dominantnih intimističkih ili lokalno obilježenih motiva, a okreće se univerzalizmu, unanimizmu, kozmopolitizmu i kozmizmu. Pet njezinih prethodnih pjesničkih zbirki već je i naslovima ukazivalo na zemne i komorne okvire (Soba, Kovači sjene, Trag morije, Dubina i Laterna magica), a učestalo inspirativno ishodište bila je splitska Dioklecijanova palača. Naravno, moglo bi se ukazati kako već laterna magica preokreće svjetlosne silnice i na svoj ih način očuđuje, kako morija nipošto ne ostavlja faktički pouzdan trag i kako dubina itekako može voditi onostranom, dapače, stimulirati obrat prema vertikali. Međutim koliko god pjesnička invencija Gordane Benić znala iz običnoga i dohvatljivoga također izbiti metafizičke slutnje i pridati svakidašnjici auru čudesnoga, tek je u zbirkama iz posljednjih desetak godina ostvarila potpuno čvrst i cjelovit pjesnički univerzum, izvela prodor u prostore maksimalne slobode kretanja i zamišljanja. Možemo ipak priznati da njezine ranije faze i ovu sadašnju donekle povezuju stanovita melankolija i sjenovitost, povremena sordiniranost i distingviranost tona, pa i sklonost oksimoronskim, tragigrotesknim spojevima.

    Spomenuta (po meni prevratna) zbirka Balada o neizrecivom završava odjeljkom nazvanim Exodos, podnaslovljenim „Pozdrav nama koji gledamo u nebo sanjajući o čarobnim ljestvama“, a koji glasi: „Anima mundi dijeli se i umnožava, zračni duhovi pjevaju nad vodama Aquariusa kao da je svemirski ekvator tek dodirnuo prostore nestvarnosti.“ A najnovija zbirka, nazvana upravo Nebeski ekvator, započinje mottom ili posvetom na uvodnome mjestu: „Ravna i blistava zraka ekvatora presijeca nebo / Mjeri ljudske duše, određuje im nasljednike… / (pavana za nestale psihonaute)“. Dakle Gordana Benić od jedne do druge pjesničke knjige kroz čitavo desetljeće razvija ideju nekog duševnog uspona, nebeske sanjarije i nadmašivanja zbilje, a pritom zamišljenom beskraju pridaje ipak i određeni orijentir ili reper u vidu ekvatora.

    Kozmički uzgon nije nepoznanica za kreativnu maštu; interstelarnim i galaktičkim prostranstvima prošetale su se misli i vizije mnogih religioznih kontemplativaca, običnih fantasta i autentičnih pjesnika, u najmanju ruku u rasponu od Dantea do Blakea. Ni novije hrvatsko pjesništvo nije lišeno nadzemnih hodočašća, svemirskih pohoda, pogotovo kod Nikole Šopa, sve do Šusa zvijezda Zvonimira Baloga. Ali konstelacije Gordane Benić idu dalje od kozmografskih koordinata i astronomskih zvjezdovida; kako izrastaju iz dubine duševnosti tako se i granaju u širine i visine zamišljenog univerzuma neograničeno slobodne kombinatorike.

    Sama autorica, čini se, svoj opus razvija u okvirima dvaju – tematski disparatnih, ali možda imaginativno komplementarnih – projekata, cjelina. Gravitacijski i pasatistički obilježenu dionicu vezuje uz poetske cikluse posvećene Dioklecijanovoj palači. Levitacijski i futurološki potencijal razvija u poetskim prozama sideralne inspiracije, kakve su upravo zastupljene i u Nebeskom ekvatoru. Tu pjesničku zbirku, zasad najnoviju, Gordana Benić smatra trećim dijelom zacrtane pentalogije, okrštene Perpetuum mobile, koja je započela objavljenim knjigama Banalis gloria i Oblik duše, a trebala bi se još nastaviti predviđenim naslovima Bijeli šum i Peta dimenzija.

    Motivski repertoar ili verbalno-ikonički asortiman ni u ovoj zbirci nipošto nije reduktivan, skroman. Štoviše, u devet je ciklusa (numerički nimalo indiferentno) okupljena građa golemih spacijalnih raspona i vrlo različite idejno-problemske provenijencije. Naravno da je diktat mašte dominantan i elastičnost povezivanja neophodna, no sastojci proistječu iz sasvim udaljenih i često vrlo proturječnih izvora. U novoj poetici Gordane Benić gotovo ravnopravno (no stoga nužno i pomalo autoironično) stječu se pritoci mistike i znanstvene fantastike, mitologije i astrofizike, arheologije i onirokritike, podjednako lako se prepušta govoru infantilne maštarije kao i specijalističkom jeziku, čak scijentističkom argou.

    Pjesnikinja se rado oslanja na klasičnu kozmološku inventuru, nabrajajući pozicije Marsa i Saturna, Oriona i Titana, Kasiopeje i Andromede, da bi potom evazivno pribjegla pojmovima i kategorijama znanstvenog leksika, kao što su laserske zrake, koloidna mreža, rezonantna kutija, akustički valovi, udarna igla, pa i Božja čestica. Pozivat će se na hijeroglife i Gilgameša, ali i na Nielsa Bohra i tunele Van Allenovih pojasa. Baveći se beskonačnim i bezdanim, „zrakastim beskrajem“ i „žarkom pustoši“, razvila je metodu upravo minuciozne deskripcije, a posebno preciznih kromatskih odrednica. Nema te boje što se neće pojaviti na obzorjima makrouniverzuma Gordane Benić, ali posebno smo morali zamijetiti „Kleinovo luminiscentno plavetnilo“ (odnosi se na standardiziranu varijantu plave boje što ju je slikar Yves Klein patentirao pod kraticom YKB). Kad smo već kod slikarstva, autorica u jednom času spominje „vrstu gustog enformela“, što bi doista mogao biti dobar korelativ za inače učestalo „izobličeno tkanje prostora“.

    Apologija bezobličja (ili polifokalnosti, što može biti analogno) provedena je sustavno kroz čitavu knjigu, počam od auftakta: „Krhotine se rasipaju i preslaguju u petlji vremena“, preko svojevrsnoga kategoričkog imperativa: „uzorke iz rastaljena tla složiti prema bojama života“, pa do zaključnog pasusa: „S ruba nevidljiva kozmosa mrak naplavljuje veličanstvene snove, kaotične šumove koji milijardama godina povezuju hladno plavetnilo.“ Možda središnje mjesto zbirke možemo pronaći u pjesmi „Fantomski blizanci“, koja također započinje vizijom ekspanzije, eksplozije, disperzije („U svemu što prati isijavanje kozmosa rasipaju se usporedni zvukovi“), nastavlja se fiksiranjem kaotičnosti, anarhičnosti, difuznosti („Pomućene su granice između ljudi, životinja, biljaka, kamenja, bogova, paučine i kukaca“), da bi sve završilo zahtjevom što povezuje iskustva arkanske i poetske sinteze („Doseći tajnu spiralnih farandola, skončati u zagonetnom olovu prvih Cantosa“).

    Projektom kozmološke pentalogije Gordana Benić doista teži univerzalizmu i panoptičnosti dimenzija Cantosa. Koliko je riječ o pomirenju krajnosti, toliko je na djelu i svijest o nemogućnosti statične slike, mehaničke ravnoteže. Ako „zvijer i anđeo razapinju nebeski ekvator“, logično je da svaki vuče na svoju stranu, razumljivo je da afektivne i nagonske silnice samo u snovima nalaze ispunjenje: „Možemo se probuditi usred leta ptice, usnuti u varkama pustinje.“ Ali onirička komponenta bitna je za organičnost, elastičnost govorenja, za bilokaciju ili trajnu evaziju lirsko-epskog subjekta.

    Uostalom, govorni subjekt ove zbirke od prvoga je koraka na putu udvajanja: „Pravi je misterij kako smo Sjena i ja odlebdjele u svemir. Dogodilo se to posve neprimjetno, u nekoj vrsti sna […]“. U posljednjem pak tekstu knjige za svjetlosnom eksplozijom slijedi značenjska implozija: „Možda je to konačna slika, božanska epifanija; biti izbačen iz tijela kao Sjena.“ Ta definitivna Sjena upravo je odvajanjem od tijela stekla bezgranične protege, pravo kretanja u svim smjerovima, mogućnost nadvladavanja paradoksa i apsurda, šansu poetskog obuhvata.

